
Το ημερολόγιο έγραφε 4 Ιουνίου 2025 και μετά από πολλά παράπονα μελών μας ότι δεν βρίσκουν ελεύθερες θέσεις στάθμευσης Αμε Α, λόγω σπρευ και αυτοκόλλητων επί των σχετικών πινακίδων, τα μέλη του ΔΣ του Σωματείου συμμετείχαν σε δράση καθαρισμού των συγκεκριμένων πινακίδων.

12 μήνες μετά, τίποτα δεν έχει αλλάξει, το πρόβλημα συνεχίζεται και για άλλη μια φορά το Σωματείο Ατόμων με Αναπηρία αναλαμβάνει δράση.
Ο Πρόεδρος κ. Μπενίσης Μάριος και η Γενική Γραμματέας του Σωματείου κ. Στεφανοπούλου Ιωάννα προχώρησαν σε αυτοψία και καθαρισμό των πινακίδων σε διάφορα σημεία της πόλης.
Οι πινακίδες επανήλθαν στην αρχική τους κατάσταση και για άλλη μια φορά το Σωματείο ζητά σεβασμό στον άνθρωπο με Αναπηρία και ελεύθερη πρόσβαση στις θέσεις στάθμευσης ΑμεΑ.
Δυστυχώς παρά τις συνεχείς προσπάθειες και παρεμβάσεις μας που καταδεικνύουν την τραγική κατάσταση στο θέμα της προσβασιμότητας στον αστικό ιστό της πόλης, η καθημερινότητα μας δείχνει ότι οι Ζακυνθινοί στερούνται ενσυναίσθησης και σεβασμού για τις ράμπες των πεζοδρομίων και τις 17 θέσεις στάθμευσης ΑμεΑ και διακατέχονται από παντελή αδιαφορία για τους οδηγούς όδευσης ατόμων με οπτική αναπηρία.
Στο σημείο αυτό να σημειώσουμε ότι δικαιούχοι στάθμευσης στις θέσεις ΑμεΑ είναι μόνο οι κάτοχοι του Δελτίου Στάθμευσης ΑμεΑ (μπλε κάρτα Υπουργείου Μεταφορών).
Τέλος, κρίνουμε απαραίτητη  και αναμένουμε την επαναδιαγράμμιση με μπλε χρώμα των υπαρχόντων θέσεων στάθμευσης ΑμεΑ από τα τεχνικά συνεργεία του Δήμου μας, με τα σωστά υλικά αυτήν την φορά, όπως έχουμε ζητήσει με πρόσφατο έγγραφό μας προς τον Δήμο. 
Για το Δ.Σ.

